Иван Вазов
От всите крайще и земи

chitanka.info

От всите крайще и земи

аз България най обичам;

макар по цветни й хълми

да няма злато и ялмази,

но има правда, хляб и вино

и млади, гиздави моми.

От вси народи в тоя свет

аз българите най обичам;

макар че хулят ги навред

и днес безславно те живеят,

но прав дух имат, бог търпене,

надежди светли занапред.

От вси невести и жени

аз българките най обичам;

с кокетски дух не са они,

но те са спретни домакини

и вярност, хубост, драголюбност

са техни първи добрини.

От вси историй, щото знам,

аз българската най обичам;

макар на чужденци едвам

известна е, но тя ме прави

ту сълзи от тъга да лея,

ту на възторг да се предам.

От всичките язици аз

си българският най обичам;

не е прочут, но всекий час

на него плачат и се радват

вси мои братя и е сладък,

кога момите пеят в нас.

П… 21 май 1874

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.